**Тақырыбы**: Ұлттық мемлекет құру жолындағы азаттық қозғалыстар.

**Дәрістің мақсаты:** ХХ ғасыр басындағы Ұлттық мемлекет құру жолындағы ұлт зиялыларының еңбектері мен ой-тұжырымдарын, идеяларын ашып көрсету.

**Дәрістің жоспары:**

1. ХХ ғасыр басындағы қазақ зиялыларының қоғамдық-саяси қызметі.
2. Алаш қозғалысының қызметінде ұлттық мемлекеттілік идеясының қалыптасуы.
3. Түркістан ұлт-азаттық қозғалысы және Түркістан (Қоқан) автономиясының құрылуы.

**1.** **ХХ ғасыр басындағы қазақ зиялыларының қоғамдық-саяси қызметі.** ХХ ғасырдың басы қазақ тарихына ұлы өзгерістер әкелді. Олардың ішінде ұлтты ұлықтағандары да, ұлттық қасіретіне айналғандары да бар. ХХ ғасырдың басындағы ұлт зиялыларының ой пікірінің өрлеуі 1905 жылғы бірінші орыс ревалюция идеяларының және сол кездегі ықпалмен, мұсылмандық қозғалыстар негізінде қалыптасты. Аталған 1905 - 1907 жылғы бірінші орыс ревалюциясы қазақ даласындағы ұлттық қозғалысының бел алуына өз ықпалын тигізді. Ә. Бөкейханов 1910 жылы жарық көрген «Қырғыздар - қазіргі мемлекеттердегі ұлттық қозғалыстың түрлері» атты әйгілі мақаласында 1905 жылдан бастап қарқын алған қазақ азаттық қозғалысында екі саяси бағыт қалыптасып жатқандығын, оның бірі батысшылдар, яғни қоғам дамуына батыс жетістіктерін үлгі тұтушылар, ал екіншісі қазақтарды бүкіл мұсылмандармен біріктіруге ұмтылған ұлттық - діни, түрікшіл бағыт екендігін көрсетеді.

ХХ ғасырдың бас кезінде Ресейдің мұсылман халықтарын оятуды мақсат еткен кітап, газет - журнал түріндегі басылымдар көбейді. 1910 жылдардағы аумалы төкпелі кезеңде қазақтардың саяси өміріне бағыт бағдар берген «Қазақ» газеті 1913 жылдың басында шыға бастады. Кейіннен Алаш партиясының ресми баспасөз органына айналған бұл газетті Думаның бұрынғы мүшесі Ә. Бөкейханов, А. Байтұрсынов, М. Дулатов басқарды. Сол дәуірдің алдыңғы қатарлы үш зиялысы газетке бағыт бағдар беріп отырды. М. Шоқайдың да үлестерімен газет 1916 жылғы көтеріліс, Ақпан және Қазан төңкерістері секілді маңызды саяси оқиғаларда қазақ халқының мүддесін қорғау ісінде маңызды рөл атқарды. М. Шоқайдың ой санасының өсіп жетілуіне Ә. Бөкейханов жіті көңіл бөлгені күмәнсіз. Ә. Бөкейхановтың ілтипатына іліккен З. Тоған мен М. Шоқай 1917 жылғы Ақпан төңкерісінен кейін алдынғы қатарда жұмыс істеді. Ресейде білім алған ұлт зиялылары қазақты еуропа жолымен алып жүреміз, татарға қоңсы қондырмаймыз деген ағымның басында Ә. Бөкейхановпен, А. Байтұрсынов болды, ал «Ислам түрік туының астына жиналамыз» деген ағым Орал, Торғай оқығандарында күшті болды. Бұл ағым «Айқап» журналында бет алды. (1911 жылдан бастап шыққан «Айқап» журналы қазақ қоғамдық өміріндегі тұңғыш ықпалды журнал еді, сонымен қоса қазақ тілінде ұлттық рухты көтерген алғашқы журнал болды.)

Осы екі ағым ақпан төңкерісіне дейін келді. Сондай - ақ К. Кемеңгерұлы ағымға бөленген ұлттық интелегенцияның қызметіне мынандай баға береді. Бұдан былай қазақ оқығандарының арасында екі ағым анық айырылды. 1) Ә. Бөкейханов тобы күнбатыс мәдениетін жастанып, панисламизм рухынан аулақ қазақ ұлтын жасамақшы болды. 2) Бақытжан Сейдалин, Жаһанша тобы ислам дүнесінен қол үзбей, қазақты ислам туының астына жинамақшы болғанын өз зерттеулерінде келтіреді. ХХ ғасырдың басында Ресей қалаларында білім алып, орыстың алдыңғы қатарлы мәдениеті мен саяси ықпалын сезінген қазақ зиялылары кейбір оппозициялық партиялардың ықпалымен Қазақстанда саяси ой пікірді дамытып, демократиялық идеяларды насихаттай бастады. Қазақ зиялыларының саяси көзқарастарының қалыптасуына әсіресе кадеттер партиясының әсері болды және кадеттер партиясының өзі қазақ зиялылары тарапынан қолдау тапты. Қазақ зиялылары кадет партиясы құрамына еніп, мүшелікке өтіп, бағдарламасын мойындады. Қазақ зиялыларының рухани жетекшісі Ә. Бөкейханов 1906 жылы кадеттер партиясының Орталық комитетіне мүше болып сайланды. Осыған байланысты С. Асфандияаров былай деп жазды: «Қазақтың буржуазиялық интелегенттері орыстың буржуазиялық интелегенттерімен одақ болды және Ә. Бөкейханов кадет партиясының кіндік комитетінің мүшесі болды. І, ІІ Мемлекет Думаларына қазақ атынан депутат болып сайланған Ә. Бөкейханов, М. Тынышбаев, А. Бірімжанов тағы басқа кадеттер басқарған прогриссивтік блокқа кірді. Партиясыз «мұсылман фракцясы» деген де болғанын көрсетеді. Кадет партиясының бағдарламасында парламенттік басқару жүйесінің негізгі идея ретінде көрініс табуы қазақ зиялыларын өзіне тартты. Қазақ оқығандары парламенттік басқаруға үміт артып, оның болашағын қазақ мемлекеттілігі идеясымен байланыстырды. Осы мақсатта 1905 жылы желтоқсанда Ә. Бөкейханов басшылығымен Орал қаласында кадет партиясының қазақ қоғамындағы филиялы құрылды. Кадеттер партиясының идеясын ұстанған қазақ зиялылары Ресейде парламенттік, конституциялық жолмен мемлекет арқылы болашақта республикалық мәртебесі бар ұлттық автономияға қол жеткізуді көздеді. Алайда бұл мәселе тек идея түрінде қалып қойды. Себебі 1905 жылдан бастап кадет партиясының басшылары Ресейдің мемлекет тұтастығын сақтау мақсатында біртұтас теңдік және мәдени автономия ғана беруді ұсынды. Мұндай ұсыныс кадет партиясының шет аймақтардағы қолдаушыларына ұнамады. Партияның Қазақстандағы филиялының мүшелері мәдени автономияға үзілді кесілді қарсы шықты. Ә. Бөкейханов кадет партиясының автономия, жер мәселесіне байланысты бағдарламалары мен пікірлеріне наразылық білдіріп, оның құрамынан шығып кетті. Өз ойын Ә. Бөкейханов осыған орай «мен кадет партиясынан неге шығып кеттім?» деген мақаласында мұны былай түсіндірді: «Кадет партиясы жер адамға меншікті болып берілсе жөн дейді. Біздің қазақ жерді меншікті қылып алса, башқұртша көрші мұжыққа сатып, біраз жылда сыпырылып, жалаңаш шыға келеді. Кадет партиясы Ұлт автономиясына қарсы. Біз Алаш ұранды жұрт жиылып Ұлт автономиясын тікпек болдық».

Төңкеріс арқылы саяси билікке жету, социализм орнату идеясын ұстанған большевиктер партиясысының саясатын қазақ зиялылары қолдамады. Сондықтанда олар өздерінің ұлттық демократиялық мемлекет құру идеясын іс жүзіне асыру мақсатында 1917 жылы «Алаш» партиясын құруға белсене кірісті. Ал автономия құру идеясы қазақ зиялыларының ұзақ жылғы саяси күрестерінің, үздіксіз идеялық іздерістерінің нәтижесі болғаны анық. Қазақ зиялыларының ұлт азаттығы жолындағы күресі жаңа құқықтық мағынаға ие болып отырды. Бұл жағдайды Ресейдің отарлау аппаратының шенеуніктері де түсіне білді. Мысалы мына құжаттағы дерек осының дәлелі бола алады: Ж. Ақбаев граф Паленге жазған хатында «Сіздің Қарқаралы республикасының Президенті болғаныңыз рас па?...» деген сұрақтың өзі Ж. Ақбаевтың демократиялық республика құру идеясын насихаттағандығы туралы айтуға болады.

**2. Алаш қозғалысының қызметінде ұлттық мемлекеттілік идеясының қалыптасуы.** XX ғасырдың бас кезінен өрістей бастаған қазақ қауымына тән қоғамдық қозғалыс өз алдына буржуазиялық-демократиялық мәні бар жалпыұлттық мақсат-міндеттерді: ұлттық тең құқылық, халықтың мәдениетін көтеру, оқу-ағарту ісін жетілдіру, әйел теңдігін қамтамасыз ету, көшпелілерді отырықшыландыру сияқты міндеттерді қойды. Басқа сөзбен айтқанда бұл істің басы-қасында болған жаңадан қалыптаса бастаған қазақтың ат төбеліндей аз ғана тұңғыш интеллигенттері жалпы ұлттық сұраныстарға жауап беруге және оларды шешуге тырысты. ХХ ғасырдың алғашқы екі он жылдығы ұлттық идея тарихына терең із қалдырды. Саяси мәдениетті әлемдік деңгейге көтерген, кәсіби даярлығы заманның сұранысына сай, адамгершілік-имандық қасиеттері ұлы даланың сан ғасырлық қастерлі құндылықтарымен суғарылған Ә. Бөкейханов, А. Байтұрсынов, М. Дулатов, М. Тынышпаев, Ж. Ақпаев, С. Лапин, Б. Қаратаев сияқты ұлт зиялылары бастапқыда осынау қозғалыстың тұлғалық-интеллектуалдық әлеуетін сомдаса, іле-шала Х. Досмұхамедов, М. Жұмабаев, Т. Рысқұлов, С. Сәдуақасов, Ж. Аймауытов, М. Шоқай, тағы басқалар әрлендірді.

1917 жылы 27 ақпанда Ресейде Ақпан буржуазиялық демократиялық революциясы жеңіске жетті. ІІ Николай патша тақтан құлатылды. Патша тақтан құлатылғаннан кейін елде қос үкімет орнады. Оның бірі жұмысшы – солдат депутаттарының Кеңесі болса, екіншісі уақытша үкімет еді.

Ресейде болып жатқан оқиғалар Қазақстанда да қанат жайды. Уақытша үкімет өзінің Қазақсандағы билігін сақтап қалу үшін бұрынғы облыс басындағы генерал-губернаторлардың орнына комиссарлар тағайындады. 1917 жылғы сәуір айында Түркістан өлкесін басқару үшін Түркістан комитеті құрылып, бұл комитетінің құрамына қазақтардан Мұхамеджан Тынышбаев, Әлихан Бөкейханов кірді. Әлихан Бөкейханов сонымен бірге Торғай облысының комиссары болып тағайындалды. Уақытша үкімет органдарымен қатар Қазақстанда екінші үкімет - жұмысшы, солдат депутаттардың Кеңестері өмір сүрді.

Сөйтіп, Қазақстандағы губернаторлардың, уезд бастықтарының, болыстардың үкімет билігі барлық жерде жойылды.

Қазақстанның облыстары мен уездеріндегі уақытша үкіметтің сенімді тірегі Сібір, Орынбор, Орал және Жетісу Казак әскерлерінен құралған «Казак комитеттері» еді. Қазақ халқының көпшілігі патша құлатылғаннан кейін ұлттық езгі де құриды, уақытша үкімет Ресей халықтарының теңдігі мен туысқандығын қамтамасыз етеді деп сенді.

Қазақстандағы қос үкіметтің орталық аудандарға қарағанда әлеуметтік-экономикалық жағдайына байланысты, аймақтық отар ретіндегі саяси жағдайына байланысты және көп ұлттылығына байланысты өзгешелігі болды.

1917 жылғы көктем және жазғы айларда қазақ еңбекшілерінің ұйымдары құрылды. «Қара жұмысшылар одағы» Верный қаласында, «Жұмысшылар одағы» Жаркентте, «Мұсылман еңбекшілерінің одағы» Түркістанда құрылды. Сонымен бірге қазақтың демократиялық интеллигенциясын біріктірген «Жас қазақ» ұйымы Ақмолада, «Талап» Қызылжарда, «Жанар» Семейде, Тұрар Рысқұлов басқарған «Қазақ жастарының революциялық Одағы» Меркеде құрылды. Елдегі революциялық қозғалыстың өсуіне байланысты бұл ұйымдардың кейбіреулері большевиктер жағына шықса, кейбіреулері «Алаш» партиясын қолдап, автономия идеясын жақтады.

Ақпан революциясы ұлт мәселесін де шешкен жоқ. Қазақстанды отар деп білген буржуазиялық уақытша үкімет қазақ халқына ешқандай право да берген жоқ. Керісінше мектептерде оқыту ісі және мекемелерде кеңсе ісі бұрынғыша тек орыс тілінде ғана жүргізілді. Ал Уақытша үкімет бұрынғы патша үкіметінің жер жөніндегі саясатын жүргізіп отырды. Өнеркәсіпті бұрынғыша шетел капиталистері мен орыс капиталистері билеп төстеумен болды.

Қазақстанда құрылған жұмысшы солдат депутаттары кеңесінің жұмысына келетін болсақ олар жергілікті халықтың мұң-мұқтажын ескермей Қазақстанда революциялық ұрандармен ойларына келгендерін істеді. Алғашқы кезде құрылған Кеңестер тек орыстардан тұрды. Аудандардағы билікті қолына алған жұмысшылар мен солдаттар ауылдарға келіп, үйлерді тінтіп, «революция мен оның құрбандарының» пайдасына деп халықтан көптеген салық алып, жақсы ат, қымбат кілем, алтын-күміс сияқты заттарды тартып алып кетіп отырған. Алғашқы кезде құрылған қазақ партияларымен қоғамдарының жұмысшы-солдат депутаттары Кеңесіне жақындаудан тартынғандығының басты себебі осы еді.

Міне, осындай қиын-қыстау кезеңде халқымыздың көзі ашық азаматтары елді осы қиындықтан алып шығу үшін әрекет жасады. «Шорай Исламия», «Ғұлама қоғамы», «Алаш» партиясы, «Үш жүз» саяси партиясы осы кезеңдерде пайда болған еді. Осы ұйымдар мен партиялардың ішіндегі халқымыздың тарихында елеулі орын алатыны «Алаш» партиясы.

Соған байланысты мұрағат қорларынан мынадай деректер келтірсек: Жалпы сол кездегі Құрылтай Жиылысына сайлау мерзімін күзге белгіленіп, І-ші жалпықазақ съезінің (1917 ж. шілде) жедел шақырылуына сол съездегі «Алаш» ұлттық-саяси партиясының тұсауын кесу рәсімін тездетуге себепші болған еді. Аталған сайлау науқанының күзгі уақытта белгіленуі Ресейдегі болсын, Қазақстандағы болсын тарихи үдерістерді жеделдете түскенмен, қазақ ұлты үшін өміршең мәселелер аяқсыз қалған болатын. Құрылтай жиылысының ақыры құзырына дейін жабық күйінде қалуы қазақ мүддесі үшін саяси күрес жүргізуде батыл іс-әрекеттерге баруына кедергі жасады. Бұл қолбайлау болған жағдайлар қандай мәселелер бойынша көрініс берді десек, саяси билік мәселесінде облыстық-уездік Атқару комитеттері өзекті мәселелер бойынша үкім шығарғанда қазақ халқының талап-тілектері ескеріле бермеган еді. Соған байланысты және де орыс пен қазақ арасындағы жер дауы мен барымта мәселесі әрдайым саяси пікірталастарға алып келді. Сондықтан да, осындай шешімін таппай жатқан көкейкесті мәселелердің заңдық негізін, байламын жасату үшін қазақ зиялылары Құрылтай жиылысының ашылуына иек артты. Осыған орай ұлт зиялыларының қоғамдық өмірдегі маңызды іске ұйымдасқан түрде жұмылуы, идеологиялық жұмыстарды белсенділікпен жүргізуіне, автономия ісі мен болашақ ұрпақ алдындағы жауапкершілік сезімі итермелегені ақиқат. Құрылтай жиылысына сайлауға даярлық патша үкіметі құлап, Уақытша үкіметтің орнаған алғашқы айларында-ақ қоғамның негізгі заңдық бастауларының тағдыры Құрылтай жиылысының құзырына берілгені айқындалған соң Ә. Бөкейханов бастаған зиялы қауым өкілдері елдегі беделді тұлғаларға, жаңа құрыла бастаған қазақ комитеттеріне берген жеделхатында Құрылтай жиылысының сайлауына даярлық жұмыстарын бастауды тапсыра отырып: «Қазақтың мойнына міндет: патшалық құрылысын кеңесетін жиылысқа даярланып, соған баруға жарарлық адамдарды белгілеу» қажеттігін атап көрсетті. Осындай нұсқауларға орай сайлауға даярлық жұмыстарын ұйымдастыру және идеологиялық жұмыстарды сапалы жүргізу мақсатында бұл істерді кешіктірмеу үшін Омбыдағы Ақмола облыстық қазақ комитеті зиялы қауым мен білімді жастарды жұмыс орындарынан немесе білім алып жатқан оқу ордасынан сұрап алып, қазақ ұлтының мүддесі үшін қызмет етуге жұмылдыра бастады. Қазақ зиялылары алдымен Құрылтай жиылысының мәні туралы, сайлау тәртібі жөнінде «Қазақ», «Сарыарқа» газеттерінде анықтамалық мәліметтер жариялап, бұл жиылыстың қазақ халқына не бере алатынын, оның маңыздылығын да түсіндірумен болды. Сондай-ақ, Құрылтай жиылысына байланысты облыстарда өткен қазақ съездері де оның қоғам өміріндегі маңызды тарихи оқиға екенін дәріптей отырып, сайлаудың демократиялық сипатта өту қажеттілігін талап еткен қаулылар қабылдап отырған болатын.

Алаш партиясының бағдарламасының жобасы дайындалып, партияның атынан сайлауға түсетін азаматтардың тізімі белгіленгеннен кейін ұлт зиялылары тарапынан үгіт-насихат жұмыстары жедел жүргізіле бастайды. Мысалы, «...Құрылтай жиылысына депуттаттар сайлау шарасына дайындық барысында ....Ақмола облыстық «Алаш» партиясы Комитеті ...әр уезге Учредительное Собрание сайлауын халыққа түсіндіруге кісі шығарды. Бұлар Ақмола облысының 5 уезінде «Алаш комитетін ашты» - деп, «Қазақ» газеті хабар таратты.

1917 жылғы Ақпан төңкерісінен кейін Қазақ даласында съезд шақыру туралы мәселе қайтадан көтеріліп, 1917 жылғы 21-26 шілдеде Орынбор қаласында жалпықазақтық съезд өткізуге, «Қазақ» газетінің 1917 жылғы 11 маусымдағы санында арнайы мәлімдеме жасады. Онда съезге әр уезд екі кісіден өкіл жіберілсін делінген болатын, бірақ бұл аталған күн мен депутаттар саны көп ұзамай тағы да өзгеріске ұшыраған еді. Сонымен жоғарыда аталып өткендей Бірінші жалпықазақ съезі 1917 жылы 21 шілде Орынбор қаласында ашылып, 26 шілдеде қайта жабылған болатын. Алайда аталған съезге Ақмола, Семей, Торғай, Орал, Жетісу, Сырдария, Ферғана облыстары және Бөкей ордасынан барлығы 20-дан астам өкіл қатысқан да еді. І-ші жалпықазақ съезд төрағасы Халел Досмұхамедов, ал төрағаның серіктері: А. Байтұрсынов, А. Көтібаров, хатшылары М. Дулатов пен А. Сейітов болды, сонымен бірге әр облыстан қатысқан кандидаттар тізімі «Қазақ» газетінде жарияланды, олар:

Ақмола облысынан:

1) Айдархан Тұрлыбаев; 2) Асылбек Сейітов; 3) Ережеп Айтбаев; 4) Сейілбек Жанайдаров; 5) Жұмағали Тілеулин; 6) Рақымжан Дүйсенбаев; 7) Мағжан Жұмабаев; 8) Сұлтан-Махмұд Абылаев; 9) Садық Мешелбаев; 10) Салмақбай Күсемісов; 11) Хайыралдин Болғанбаев; 12) Сәдуақас Сейфуллин.

Семей облысынан:

1) Григорий Николаевич Потанин; 2) Әлихан Бөкейханов; 3) Әлімхан Ермеков; 4) Халел Ғаббасов; 5) Мұқыш Поштаев; 6) Жақып Ақбаев; 7) Биахмет Сәрсенов; 8) Ахметжан Қозыбағаров.

Торғай облысынан:

1) Ахмет Байтұрсынов; 2) Міржақып Дулатов; 3) Ахмет Бірімжанов; 4) Есенғали Тұрмағамбетов; 5) Әлжан Оразов; 6) Тел Жаманмұрынов; 7) Сейітәзім Кәдірбаев.

Орал облысынан:

1) Халел Досмұхамедов; 2) Жаһанша Досмұхамедов; 3) Нұрғали Бимағамбетов; 4) Сәлімгерей Қаратілеуов; 5) Ғабдолла Әлімбеков; 6) Ғабидолла Бердібаев; 7) Ғұмар Есенғұлов.

Жетісу облысынан:

1) Мұхамеджан Тынышпаев; 2) Ибраһим Жайнақов; 3) Ғабулкәрім Сыдықов; 4) Отыншы Әлжанов; 5) Базарбай Мәметов; 6) Мырзахан Төлебаев; 7) Түбек Есенғұлов; 8) Садық Аманжолов; 9) Дүр Сауранбаев; 10) Саттарқұл Жанқорашев; 11) Сүлеймен Келгенбаев.

Сырдария облысынан:

1) Мұстафа Шоқаев; 2) Санжар Асфендияров; 3) Әзімхан Кенесарин; 4) Садық Өтегенов; 5) Әлмұхамет Көтібаров; 6) Хұсаин Ибраһимов; 7) Дуалқарнин; 8) Сейдалин; 9) Ибраһим Қасымов; 10) Башабек Болатмұқанов; 11) Сегізбай Айзанов; 12) Аямберген Табынбаев; 13) Сұлтанбек Қожанов; 14) Ғабдолла Қожаев; 15) Ғұмар Жанғалинов.

Ферғана облысынан:

1) Қыңырқожа Хашеков; 2) Ғабдулрахман Оразаев; 3) Жәмшид Кәрібеков; 4) Ерғұлай Ағабаев; 5) Серікбай Ақаев; 6) Вадим Шабкин; 7) Тасболатбек Нарботабеков; 8) Әлімхан Төре; 9) Нәзір Төреқұлов; 10) Шәймерден Қапсаламов; Ц) Заһиралдин Мырзақасымов; 12) Шөкір Дибаев; 13) Оразбай Кішкембаев; 14) Құлнәзір Қалыбаев; 15) Жәнібек Сағымбаев.

Самарқанд облысынан:

1) Алдабек Мангилдин.

Амудария бөлімінен:

1) Мұстафа Шоқаев; 2) Ғабдуләсім Мәмбиев; 3) Ғайсы Қашқымбаев.

Бөкейліктен:

1) Бақыткерей Құлманов; 2) Уәлидхан Танашев; 3) Батырқайыр Ниязов болды» [240, 407-408 б.].

Сонымен Орынбор қаласында болып өткен І жалпықазақ съезінің күн тәртібіне барлығы он төрт мәселе қойылылды:

Мемлекетті билеу түрі;

Қазақ облыстарында автономия;

Жер мәселесі;

Халық милициясын құру;

Земство;

Оқу мәселесі;

Сот мәселесі;

Дін мәселесі;

Әйел мәселесі;

Учредительное собрание сайлауына даярлану һәм қазақ облыстарынан депутаттар;

Бүкіл Россия мұсылмандарының кеңесі («Шуро-и Исламия»);

Қазақ саяси партиясы;

Жетісу облысының оқиғасы;

Киев шаһарында болатын бүкіл Россия федералистерінің съезіне һәм Петроградта болатын оқу комиссиясына қазақтан өкіл жіберу.

Бірінші жалпықазақ съезінің күн тәртібіндегі аса маңызды мәселенің бірі - қазақ саяси партиясын құру болды. Осы мәселе жөнінде съезде мынадай қарар қабылдаған еді, яғни, «Қазақ халқынаң өз алдына саяси партиясы болуды тиіс көріп, бұл партияның жобасын жасауды съезд «Шуро-и Исламияға» сайланған қазақ өкілдеріне тапсырған болатын. Осы жаңадан құрылған партия «Алаш» деген атқа ие болып, аталған жобаның негізіне сүйене «Алаш» партиясының жұмысын жалғастырды. Ә. Бөкейханов, Ахмет Байтұрсынов сияқты қазақтың либералды-демократиялық ұлт зиялары құрған «Алаш» партиясының құрамында әуел бастан-ақ қазақтың беделді ғылыми және шығармашылық зиялыларының белгілі өкілдері – М. Тынышпаев, М. Жұмабаев, Ш. Құдайбердиев, Ғ. Қарашев, С. Торайғыров, М. Дулатов, Ж. Досмұхамедов, Ә. Ермеков, Х. Ғаббасов және тағы басқа өкілдері топтасты. Аталған ұлт зиялыларының көпшілігі 1917 жылдың жазында қалыптасқан социалистік идеологияны таптық принциптерге негізделген күрес бағдарламасын қабылдаған еді. Оған себеп, олар жалпы ұлттық мүддеге негізделген бір күштің астына бірігіп ұлттық-демократиялық «Алаш» партиясына топтасуға негіз алды. Әрине, ұлт зиялыларының басты құралы Бірінші жалпықазақтық съезде дүниеге келген «Алаш» партиясы екенін көреміз. «Алаш» партиясының төрағасы Ә. Бөкейхановтың 1917 жылғы 23 желтоқсанда Қазақ газетінің № 256 санында «Ғалихан» деген атпен «Мен кадет партиясынан неге шықтым?» деген мақаласы жарияланды. Онда былай делінген: «Кадет партиясы ұлт автономиясына қарсы. Біз алаш ұранды жұрт жиылып, ұлт автономиясын тікпек болдық. Француз, орыс, һәм өзге жұрттың тарихынан көрінеді: молла хукметтен ақша алса, сатылып кетеді. Рухани іс аяқ асты болады. Біздің қазақ ісін көрсететін болсақ, хукімет ісін бөліп қойған оң болады. Оны орысша «отделение церкви от государства» дейді. Кадет партия менің бұл пікіріме өзгеше қарайды. Мен содан соң қазаққа Алаш партиясын ашуға тырыстым. Мен мұны шілдедегі жалпықазақ съезінде айтқан едім» - деп жазды. Бұл мақаладан байқағанымыздай Ә. Бөкейхановтың Уақытша өкіметке арқа сүйемей және оған деген сенімсіздіктің туындағанын көруге болады. Әуел баста Ә. Бөкейхановтың кадет партиясымен бірге бір шаңырақтың астында жеке-жеке ұлттық мемлекет құрамыз деген сеніміне алданғанынан кадет партиясынан кеткендігін көреміз. Өз алдына ұлттық-территориялық автономия болуы жөніндегі мәселені мемлекеттік деңгейге көтереді деген идеяны Уақытша өкімет оған қарсы бағытта болған еді және оны аяқ асты етті. Бұл Уақытша өкіметтің уәдесіне сенбей Ә. Бөкейханов осындай қадамға барды деп тұжырым жасай аламыз.

Алаш партиясының көсемі Ә. Бөкейхановтың көздеген мәселесі ұлттық-территориялық автономия құру еді. Ал большевиктік партия «Алаш» партиясын контрреволюциялық партия деп сынға алып, «Алаш» партиясы құрған бағдарлама шындыққа жанаспайды, қоғамға сай келмейді деген айыптар тақты.

«Алаш» партиясы және оның қайраткерлері Кеңес өкіметіне әлеуметтік-ізгілік қағидаларды танымайтын, халықтарды, ұлттарды таптық белгілері бойынша ғана бөлетін саяси ұйым ретінде ғана қарсы шықты. Айталық оған негіз «Алаш» партиясының өз мақсаты мен алға қойған идеясы болған еді. Олардың ойынша бүкіл халықтың мүдделері бірдей екендігін көрсетіп қана қоймай өз идеясында жүзеге асырған ұлттық-демократиялық партия болатын. Ә. Бөкейханов «Қазақ» газетінің 1917 жылғы № 225 санындағы «Алаш ұлына» атты мақаласында «Азаттық таң атты. Тілекке құдай жеткізді. Күні кеше құл едік, енді бұ күн теңелдік. Неше ғасырлардан бері жұрттың бәрін, қорлықта, құлдықта ұстаған үкімет өзгеге қазған көрі қор болып түсті. Қайтпас қара сапарға кетті» - деп патшалық Ресейден құтылып жаңадан келетін үкіметтің ендігі кезекте қазақ халқына теңдік береді деген ойын өз мақаласында жариялады. Бірақ большевиктік билік қазақ халқына тарих көрсеткендей ауыр қасірет алып келген еді. Жетпіс жылдан астам үстемдік құрған кеңестік билік патшалық биліктен де озбыр болды. Ал кеңестік билікпен салыстырғанда патшалық билік әлдеқайда гуманизм саясатын ұстанғандай болып көрінді. Алайда Ә. Бөкейхановтың мақсаты қай билік келседе өз алдына дербес тәуелсіз мемлекет құру идеясы болатын.

Ал кейін осы І-ші жалпықазақ съезі туралы М. Шоқай өз «Естелігінде» былай деп келтіреді: «Құрылтайды Торғай облысының комиссары Ә. Бөкейханов ашты. Құрылтайға кең байтақ қазақ сахарасының жер-жерінен сайланып келген делегаттармен бірге, бұрынғы Түркістан генерал-губернаторлығынан Ташкенттегі «Шуро-и Исламия» қоғамы тарапынан жіберілген Мунаввар Қари, Абдусәме Қари, Сарықұл Аллабергенұлы мен Жүсіпбек Басықараұлы қатысты. Мунаввар Қаридың: «өзбек бауырларыңыздың сәлемін ала келдім», - деп бастаған құтықтау сөзі қазақ сахарасынан келген делегаттарды қатты тебіренткені әлі есімнен кетпейді. Мунаввардың ыстық лебізін түрегеп тұрып қарсы алған жұрт оған қайта-қайта алғыс жаудырды. Қарт делегаттар мұны жылап тұрып тыңдады. Олар: «түбіміз бір туысқандығымызды бұдан артық қалай айтып жеткіземіз»,-деп көздеріне жас алды. Құрылтайды жалпы татарлар атынан Фатих Карими мырза құтықтады. Сөйтіп, құрылтай ұлы түркі халықтарының бас қосқан, үшеуінің мызғымас бірлігін көрсететін сахнаға айналды».

Мұрағат деректері бойынша Орынбор қаласында 1917 жылы 5-13 желтоқсан аралығында ІІ-ші жалпықазақ съезі болып, оны ұйымдастыру комитеті жасаған тәртіп бойынша әр уезден ел сыйлаған екі ақсақалдан, әрбір облыстық қазақ комитеттерінен келетін екі өкілден тыс 30-ға жуық делегатқа арнайы шақыртулар жіберілді. Орынборда болып жатқан бұл съездің жұмысы туралы газет беттерінде көптеген мақалалар да жазылып жатты. Мәселен, Ташкенттік журналистің ақпаратынан үзінді келтірер болсақ 1918 жылы «Свободный Туркестан» газетінде мынадай ойлар айтылады: «Съезге он облыстан - Орал, Торғай, Ақмола, Семей, Жетісу, Ферғана, Самарқан, Сырдария, Закаспий және Астрахань губерниясына қарайтын Бөкей ордасынан - келген 80-ге жуық делегат қатысты. Делегаттардың көпшілігі орысша жақсы сөйлейді: еуропаша киінген жоғарғы және орта білімділер де аз емес».

 Съездің күн тәртібінде жоғарыда айтылып кеткен Алаш партиясы бағдарламасының жобасының талаптарынан және елде қалаптасқан қоғамдық-саяси өзгерістерден туындаған мәселелер талқыланды. Съезде талқылап және қабылдауға он мәселе ұсынылды: Сібір, Түркістан автономиясы және Оңтүстік-шығыс одағы туралы; қазақ автономиясы; милиция туралы; ұлт кеңесі; ұлт қазынасы; муфтилік мәселе; халық соты; ауылдық басқару және азық-түлік мәселелері болатын [46, 165 б.]. Күн тәртібіндегі ең өзекті мәселелер болып тұрған автономия, милиция, үкімет құру туралы Ә. Бөкейханов, Х. Ғаббасов, М. Шоқай, Ж. Досмұхамбетов және т.б. баяндамалар жасап, съез жұмысынада белсенділік танытты. Жалпы алғанда ХХ ғасырдың басындағы қазақ зиялы қаумы өкілдері, яғни Алаш балалары өз елінің ұлттық мемлекетін құру әрекеті, сол заманның талабынан туындаған тура шешім болды. Мұрағат деректеріне сүйенсек съез қазақ автономиясы мен милиция туралы Халел Ғаббасов жасаған баяндаманы тыңдап, осы мәселе бойынша қаулы қабылдайды, яғни съез тоқталған қарарлардың негізгілері мынадай:

1. Тегі бір, тарихы және тілі бір Қазақ-қырғыз халқы басым тұтас аумақ болып табылатын Бөкей ордасы, Орал, Торғай, Ақмола, Семей, Жетісу, Сырдария облыстарының, Ферғана, Самарқан уездерінің, Закаспий облыстары қырғыздарының, Алтай губернясының жапсарлас жатқан қырғыз болыстарының аумақтық-ұлттық автономиясы құрылсын.
2. Қырғыз-қазақ облыстарының автономиясына Алаш атауы берілсін.
3. Автономиялы Алаш облыстарының аумағы жер бетінде жатқан барлық байлықтармен, суымен, оның байлықтарымен, сондай-ақ жер қойнауларымен қоса Алаштың меншігі болып табылады.
4. Алаш автономиясының Конституциясы Бүкілресейлік құрылтай жиналысы бекітеді.
5. Қырғыз-қазақтар арасында тұратындардың бәріне азшылық, құқықтарына кепілдік беріледі. Алаш автономиясының барлық мекемелеріне барлық ұлттар өкілдері пропорциялы түрде болуға тиіс. Алаш автономиясы шегінде жері жоқтарға ерекше аумақтық және мәдени автономия да беріледі.
6. Алаш облыстарын анархияның жалпы күйзелтуінен құтқару мақсатында 25 мүшеден тұратын Алашорда Уақытша Халықтық Кеңесі ұйымдастырылып, оның 10 орны қазақ-қырғыздар арасында тұратын орыстар мен басқа да халықтарға берілсін. Алашорданың орталығы ретінде уақытша Семей белгіленсін. Алашорда қазақ-қырғыз халқының бүкіл атқарушы өкімет билігін дереу өз қолына алуы тиіс;
7. Алашорда милиция құруға жігерлі шаралар қолдануға міндеттенеді.
8. Алашорда Жалпы Ресей Құрылтай Жиналысының сайлауын өткізу туралы қолданылып отырған ережелерге сәйкес өзі әзірлеген негіздерде таяудағы уақытта Алаш автономиясының Құрылтай Жиналысын шақыруға міндетті.
9. Съез Алашордаға: 1) шарттар жасауға; 2) басқа да автономиялы көршілермен блоктар туралы келіссөз жүргізуге уәкілдік береді, бұл ретте шарттар жасасудың өзі Алаштың Құрылтай жиналысына беріледі;
10. Алаштың Құрылтай Жиналысына Халықтық Кеңес Алаш автономиясы Конституциясының өзі әзірлеген жобасын ұсынуға міндетті.

Съезде бірауыздан қабылданған қаулы туралы Әлімхан Ермеков былай деп жазды: «Декабрьдің 12 күні, түс ауа, сағат 3-те дүниеге «Алаш автономиясы» келіп, азан шақырылып ат қойылды. Алты алаштың баласының басына Ақ орда тігіліп, Алаш туы көтерілді... Үлкен ауылдарға қоңсы қонып шашылып жүрген қазақ жұрты өз алдына ауыл болды. Отансыз жұрт отанды болды.

Алаш автономиясына құран оқылып, ат қойылған жалпықазақ съезінде, ел ішінен көптеген қария ақсақалдардың еңіреп жылағаны болып еді. Өзгелер ұмтылып жергілікті автономия алып жатқанда, 6 миллион қазақ халқы, тұтас жері бар қазақ жұрты қарап отырып қалса, жұрттығын жоғалтып, өзін-өзі тірідей көмгені.

Ал Міржақып Дулатұлының 1918 ж. «Сарыарқа» газетінде «Жалпқазақ съезі» атты мақаласында автономия мәселесіне қатысты былай дейді: «Автономия ағлан айту мемлекет болды дегенмен бірдей. Біз енді өз алдымызға мемлекет боламыз деп тұрмыз, бірақ «боламыз» бен «болудың» екі арасы жер мен көктей. Сондықтан «боламыз» деген соң болуға аянбай қам қылу керек. Боламыз деп бола алмай қалсақ, дүниеде одан артық қорлық жоқ, кез келгеннің қолында кеткеніміз. Егер біз осыны ойлап, бүгіннен бастап кәріміз, жасымыз, молдамыз, қарамыз, байымыз, жарлымыз Алаш туының астына жиналсақ, иншаллаһ, дегенімізге жетерміз, жұрт қатарына қосылармыз. Дегенмен Алашорда жүріп өткен жол қандай демократиялық ұрандарды жамылғы етпесін, бірақ ұлтаралық қатынаста, ұлттық мәселелерге келгенде ұлыдержавалық, империялық мүдделерден асып кете алмаған саяси билік жағдайында ұлттық автономия мен өзін-өзі басқару мұратының іске аспайтындығының айқын көрінісі еді. Алаш қозғалысы мен Алашорда үкіметі тәжірибесі көрсетіп берген ең негізгі тұжырым осы болды. Сонымен бірге бұл қозғалыс берген келесі сабақ, ұлттық бостандық пен тәуелсіздік жалғыз ұлт зиялыларының жанқиярлық еңбегі арқасында ғана емес, жалпыұлттық, барлық әлеуметтік күштердің түпкі мақсат үшін ұйымдасқан қажырлы еңбегінің нәтижесі.

Сонымен жоғарыда атап өткендей алашордалықтардың ұстанған саясаты автономиялы-демократиялық республика еді. Алашордашылар жікке, таптық негізге бөлінгендікті қаламады. Қазіргі тілмен айтқанда басты мақсаты, мұраты егеменді қазақ ұлтының мемлекетін құру. Алайда, «Алаш» партиясының ізденістері мен талпыныстары өздерінің жасаған ойлары Алаш Орда мемлекеті құрылды. Өкініштісі алашордашылар көзі тірісінде тәуелсіздіктің дәмін тарта алмады. Керісінше олардың жемісі қазір міне егеменді тәуелсіз Қазақстан Республикасы құрылды.

**3. Түркістан ұлт-азаттық қозғалысы және Түркістан (Қоқан) автономиясының құрылуы.** ХХ ғасырдың басында Түркістандағы жергілікті халықтардың арасынан түрлі саяси, ағартушылық ұйымдары құрылып, олардың мақсаты өлкедегі қоғамдық-саяси даму барысында өз қызметінің ауқымын кеңейтіп, отаршылдыққа қарсы күрес дәлелдерін бағдар етіп қуатты қозғалыстарға ұластыру болды. Бұған көрші елдерде болып жатқан саяси қозғалыстардың, ықпалы әсер етті. Мысалы, Түркиядағы жастүріктер қозғалысы мен Түркістан ұлт-азаттық қозғалысы арасында үлкен тарихи сабақтастық және саяси байланыс көп. «Ұлттық қозғалыс тарихында өзінің мақсаты және нақты әрекетінің мазмұны бойынша Түркістан жәдитшілігінен жастүріктер қозғалысындай бір-бірімен соншалықты байланысқан және ұқсас құбылыс жоқ. Олардың ортақ мүдделерінің негізі, ең алдымен, түрікшілдік болатын. Бұл идея жастүріктер қозғалысы, сол сияқты өздерін «Миллии тараққийпарварлар» деп атаған түркістандық прогресшілердің көзқарастарына алтын арқау болды. Қозғалыстардың пайда болу себептері де ұқсас болатын». Барлық ұлттарды біріктіріп бір ұлт жасау жөніндегі османшылдық идеясы, барлық ұлттарды түрік ұлтының төңірегіне топтастыру жөніндегі түркілік идеясы және түрік ұлтының мүддесін басқа ұлттардан жоғары қойған «түрікшілдік» идеясы Түркиядағы саяси күрестің күн тәртібінен түскен жоқ. Осындай күрделі ұлттық мәселе жәдитшілердің бағдарламаларында Түркістандағы барлық этностарды біріктіру арқылы шешу түрінде көрініс тапты. Бұл идея тым тұрпайылау көрінгенімен, олардың ұлттық санасы этникалық ұғымдармен тығыз байланысты еді. Олар этникалық ұғымдарды «Миллат», «Мұсылмандар», «Түркістандықтар», «Тұрандықтар» деген терминдермен айшықтады.

Бірінші орыс революциясынан кейін қазақ ұлттық қозғалысы барынша саяси түс ала бастайды. Оның дамуында анық екі бағыт анықталады. Біріншісі Бұхара мен Түркістанға бағыт ұстаған дәстүрлі және исламшылдық бағыт. Екіншісі модернистік, либералдық және түрікшілдік бағыт. Орыс мектептерінде сабақ алған қазақ зиялыларының көпшілігі, болашақ «Алаш» ұлттық партиясымен қоса, осы бағытты ұстанды. Бұл бағыттардың әрқайсысының ұстанымдарына қарай сипаттық, мазмұндық ерекшеліктері, Түркістан жәдитшілдерінде саяси бағдарлама белгілері Түрік революциясына байланысты пайда болды. Бұл туралы М. Шоқай: «Түрік революциясы, бүкіл Мұсылман Шығысы сияқты, Түркістанға өте зор әсер етті. 1905 жылғы Орыс революциясы біздерді, жергілікті түркістандықтарды болар-болмас қана жанап өтті. Саяси және мәдени тұрғыдан Ресейден де, жергілікті орыстардан да жаулап алынған халық ретінде бөлек өмір сүріп жатқан біздердің бұл оқиғаға еш қатысымыз болған емес»,-дейді.

Бастапқы кезде, яғни ХІХ ғасырдың екінші жартысында Исмаил Гаспыралы тарапынан басталған жәдид қозғалысы бүкіл Түркістан жеріне ықпал етеді. Ал ХХ ғасырдың басында Мунаввар Қари Абдурашидханов ашқан жаңа әдісті мектебі Түркістан өңірінде көбеюіне мұрындық болды. Жаңа әдісті мектептер мен медреселердің ашылуы Түркістан өңірінде сауаттылықты арттырып, бірнеше баспа органдарының ашылуына септігін тигізді. Дегенмен бастапқы кезде патшалық отарлық үкімет тарапынан мектептерде татар мұғалімдерінің дәріс беруіне шек қойылады, сонымен бірге татар басылымдарының Түркістан өңірі көлемінде таратылуына да тыйым салынды. Бұл шаралардың барлығы татарлардың ұлт-азаттық жолындағы пікірлері жергілікті халықтың арасында тереңдеуіне қарсы ұйымдастырылған еді, өйткені ол кезде түркі бірлігі мен ислам бірлігі идеялары қазақ далаларында да кең тарай бастаған болатын.

Өзінің басқару жүйесін Орта Азияға жаябастаған Ресей империясы татар, башқұрт елдерін бағындыруға қолданған - әдіс айлаларын енді жаңа елдерді бағындуруға да қолдана бастады. Негізгі тіршілік көзі - жерден ата салт - дәстүрлерін, мәдениеттен айырылуы қаупі енді осы елдерге де төнді. Міне, осындай жағдайда Ресей отаршылдығы сияқты мемлекеттік деңгейде ұйымдасқан дүлей күшке қарсы тұру алу үшін соған деңгейлес ұйымдасқан материалдық және рухани күш қажет еді. Ондай күш бәрі бірдей Ресей империализмінің тәуелділігіндегі түркі халықтарын тұтас бір майданға біріктіру арқылы қалыптастыру мүмкін болатын. Тарихтың өзі алға тартып отырған осы талапты тұтас Түркістан («Ұлы Түркістан») идеясын қайта жаңғырту арқылы Мұстафа Шоқай қанағаттандыруға тырысты, оған жауап ретінде «Түркістан автономиясы дүниеге келді. Ол өзінің осы мақсаттағы ойын білдірді: «Түркістан - бөлінбес айырылмас бір өлке. Халқының басшысы бір, тілі бір, діні бір, мақсаты бір үкімет құру болатын.

 М. Шоқай ХХ ғасырдың басындағы ұлт - азаттық және әлеуметтік қайта жаңғыру үшін бастаған қозғалыстың күш бастаушыларының бірі болды. Ол басқа түркістандық зиялылар сияқты ақпан төңкерісі нәтижесін үлкен ынтамен қолдап, уақытша үкімет тұсындағы Түркістанда болып жатқан саяси оқиғаларға қызу араласады.

1917 жылы наурыз айында Ташкент қаласында Түркістан аймағы мұсылмандарының «Шуро-и-Ислам» (Ислам кеңесі) ұйымы құрылып, өлкедегі саяси жағдайдың шиеленісуіне алаңдаған уақытша үкіметі 7-сәуір күні «Түркістан комитетін» құрды. Түрккомитеті елде әлеуметтік жағайды шешуде дәрменсіздік білдірді. Түрккомитетке балама өлкелік билік оранын құру мұсылмандар арасында артты. 7-15 ші сәуір күндері Ташкентте жұмысшы депутаттары және мұсылман депутаттары кеңесінің бірлескен Түркістан өлкелік бірінші съезі өтті. Съезд Түркістан өлкелік Орталық Мұсылман Кеңесін құрып, оның төрағасы етіп Мұстафа Шоқайды сайлады. Ал 16-21-ші сәуір күндері аралығында Ташкент қаласында жалпы Түркістан мұсылмандарының алғашқы съезі өткізіліп, оған түркістандық қазақ, өзбек,татар, түркімен халықтарының 150-ден аса өкілдер қатысты. Съезд Уақытша үкіметке сенім білдіріп, Түркістанды мәдени – саяси өзін-өзі басқару қажеттігі жөнінде шешім қабылдады. Съезд кейін автономия мәселесі жөнінде «Шуро-и-Ислам» ұйымында ымырашылдық болмай, «Шуро-и-Улем» (Ғұламалар қоғамы ) бөлініп шықты. Төрағасы Сералы Лапин болды. М. Шоқай бұл ұйымның бағыты туралы: «Улемажамияти» мәселеге басқа келіп «Діни сот» деген атпен мәжіліс құрып, Ресей парламенті тарпынан Түркістанға қарасты шығарылатын заңдардың жоғарыда аталған заң мекемесі тарапынан бекітілуін талап еткен болатын» деп көрсетті. Бұл ұйымның талабы мұсылмандар үшін бір дәрежеде объективті болғанымен, ол кезде ондай талаптың жүзеге асу мүмкін емес еді. Сөйтіп Түркістандағы оқиғалар ағымына түбегейлі өзгеріс енгізген 1917 жылы 20-қарашада Ташкентте өз жұмысын аяқтаған ІІІ Түркістан өлкелік кеңестер съезі болды. Съезд ұлттық автономия мәселесін қабылдамады. Ол жерде негізгі қаралған мәселе саяси билік орнағанына байланысты. Түркістан Халық Комиссарлар Кеңесінің құрылғанын өлкедегі биліктің соның қолына өтетіндігін мәлімдеді. 14 адамнан тұрған бұл үкіметтің құрамында мұсылман елдерінен бірде бір өкіл жоқ еді. Бұл іс жүзінде жергілікті халықтың өзін-өзі басқару құқығын мойындамаудың және орнаған билік басшыларының ұлы державалық шовинистік көзқарас тұтқынында екендігінң көрінісі болатын. 1917 жылы екі бірдей әлеуметтік төңкеріс пен оның нәтижесінде туындаған азамат соғысы елдің экономикасын толық күйретіп, саяси апат алып келді. Олар орыс шаруаларына қызыл отрядтар ұйымдастырып, оларды мұсылмандарға қарсы қойды. Бұл жағдай М. Шоқай төрағалық еткен «Түркістан өлкесі мұсылмандары Кеңесіне» нақты жауап әрекеттерге көшуге итермеледі. 1917 жылы 26 қарашада Қоқанда ІV өлкелік Төтенше мұсылмандар съезі өз жұмысын бастады. Съезге 200 ден астам делегат қатынасты. 6 желтоқсан Ташкент халқы митингіге шығып Түркістан автономисын қолдайтындықтарын: білдірді.

1918 жылдың 11 ақпанында большевиктер күшпен Түркістан автономиясын таратып жіберді. Бұл кеңестік тарихнамада көрсетілгендей, Қоқан хандығын қалпына келтіруге тырысқан ергілікті ұлттық буржуазияның қуыршшақ үкіметі немесе жай бір қалалық құбылыс емес, Түркістан халқының өзін-өзі билей алу құқығын мойындамай ескі империялық түсінік шеңберде қалып қойған Ташкенттегі Кеңестік билікке балама билік есебінде өмірге келген жалпы түркістандық құбылыс болатын. Түркістан автономиясы жөнінде М. Шоқай «Ол кезде автономияны былайша түсінуші едік. Түркістанның өзіне тиесілі басқарушы және атқарушы мекемелері, яғни заң шығаратын парламент пен істі жүргізетін үкіметі болады. Сыртқы саясат, қаржы, жол әскери мәселелер Бүкілроссиялық Федерациялық Үкіметтің қарауында Оқу –ағарту, ішкі жолдар, басқару, сот және жер мәселелерінің бәрі жергілікті автономиялық үкіметтің шаруасы болуға тиіс.» Әрине, автономия өзін мемлекеттік форма ретінде танытып үлгерген жоқ, оған кеңестер билігі мүмкіндік бермеді.

 Ол, Қазақ автономиясы жеке емес, Түркістанмен бір болуы керек деп санады. М. Шоқайдың осы пікірі жөнінде М. Дулатов: «Съездің соңына қарай Қоқаннан Шоқайұлы Мұстафа келді. Шоқайұлы Қазақ автономисының өз алдына жеке жақтады», - деп көрсетті. Бірақ, М. Шоқай айға жетер жетпес мезгілде Алаш орда үкіметінің өмірге келерін білген жоқ, оны ойлауға уақыт келерін білген жоқ, оны ойлауға уақыт ағымы да мұрсат бермеді. «Қазақ» газетінің 1917 жылғы 18-желтоқсандағы санында «Сырдария облысының қазағына «деген үндеуінде М. Шоқай осы жай жөнінде : «Замананың түрі жаман болып бара жатқан соң Алаш ұранды қазақ-қырғыз өзалдына автономия иғлан етуі қашан болатынына көз жетпей біздің Сырдария қазағы Түркістан автономиясына қосылды деп иғлан етіліп еді. Сырдария халқына өз тарапынан айтарым, тегін Алаш баласының басы қосылатын кезі осы, бүгін ...Сырдария қазағы кешіктірмей Алаш туының астына жиналар деген үміттеміз», - деп үндеу тастады.

 Түркістан мұсылмандарының ІV Төтенше Құрылтайы 1917 жылы 26 қараша күгң Қоқан қаласындағы Хан сарайында Шоқайдың сөз сөйлеуімен ашылды. Сонымен большевиктердің құрылтайды болдырмау үшін жасаған бүкіл шаралары нәтижесіз қалған еді. Ақырында болтшевиктер де құрылтайды мойындап, комиссар Полтарацкийді өкіл ретінде жіберуге мәжбүр болды.Құрылтайда Ташкенттегі Кеңес Халық Комитетін атынан да сөз сөйлеген Полтарайкий Түркістан автономиясын қолдайтындықтарын атап өтті. Бірақ оның сөздері құрылтайға қатысмушылардың көңіліне сенім ұялатпады. Шоқай Полтарацкийдің сөздерінің адалдығына күмән келтіргенімен, оның қатысып, құрылтай жұмыстарын құттықтап сөз сөйлеуінің саяси тұрғыдан маңызды екеніне назар аударады. Бұл жағдай Түркістанда Кеңес өкіметінің ұлттық негізінің жоқтығының айқын белгісі еді.

 Құрылтайға қатысқан делегаттар арасында қала думасы мен татар халқының өкілдері және Түркістан еврейлерінің ұйымы «Палеолей Сиондан» келген өкілдер сияқты жергілікті мұсылмандардан басқалар да бар еді. «Улұғ Түркістан» газеті 1917 жылдың 8 желтоқсан күнгі санында Құрылтайға байланысты оны Мұсылман Құрылтайы деп емес, Түркістан Халықтары Құрылтайы деп атаудың дұрысырақ болатындығын атап көрсетеді.

Үш күнге жалғасқан құрылтай кезінде қатысушылар Түркістан аймағының келешектегі саяси құрылысының қандай болуы керектігі жөніндегі пікірлерін ортаға салды. Мұның нәтижесінде 27 қараша күні, түннің кеш уақытында Түркістан автономиясын жариялауға бір ауыздан қаулы қабылданды. Бұл қаулыда: «Жасасын Түркістан автономиясы! Түркістан Мұсылмандары ІV Төтенше Құрылтайы Түркістан аймағында өмір сүріп жатқан халықтардың талап-тілегіне сәйкес, Ресей төңкерісі тарапынан белгіленген ережелерге сүйене отырып, федерация негізінде құрылған Ресей Республикасының құрамында бола отырып, Түркістанның жерге негізделген территориялық автономиясын жариялайды» делінді.

 Сөйтіп, 28 қараша күні құрылған мемлекет «Түркістан автономиясы» деп аталды.

 Құрылтай жұмысы аяқталғаннан кейін Түркістан Уақытша Кеңесі үкімет құру үшін бас қосты. Шоқай мен Убейдуллах Хожа үкімет құрудың орнына орталық комитет құруды ұсынды. Бұған себеп ретінде өкімет деп аталатын ұйымның шындығында қолда бар мүмкіншіліктері үкіметтік биліктерді толық атқаруға жеткілікті емес екендігін алға тартты. Бұл ұсынысқа көпшілік келіспеді. Осыған орай Шоқай мен Убейдуллах Хожа құрылатын әлсіз өкіметте қызмет атқара алмайтындықтарын, бірақ автономияға өкіметтен тыс қала отырып қолдау көрсететіндіктерін айтты. Бірақ Уақытша Халық Кеңесі олардың бұл ұсыныстарын да қабыл алмады және өкіметтегі ең жауапты орындарға сайлады. Түркістан Уақытша Кеңесінің өз мүшелері арасынан сайлаған және 12 мүшеден тұруы жоспарланған өкімет мүшелері мына қайраткерлерден құралды:

 Мұхаметжан Тынышбаев – Бас министр және Ішкі істер министрі.

 Ислам Шахахметов – Бас министр орынбасары.

 Мұстафа Шоқай – Сыртқы істер министрі.

 Убейдуллах Хожаев – Қорғаныс министрі.

 Юрали Агаев – Жер асты және жер үсті қазба байлықтар министрі.

 Абиджан Махмут – Азық-түлік министрі.

 Абдырахман Оразаев – Ішкі істер министрінің орынбасары.

 Соломон Абрамович Херзфельд – Қаржы министрі.

 26-28 қараша күндері үш күнге созылған Түркістан мұсылмандарының ІV Төтенше Құрылтайының ең маңызды шешімі – еш күмәнсіз Түркістан автономиясын жариялау болып табылады. Бұл шешімді Түркістан халқы үлкен толқу үстінде, қуанышпен қарсы алды. Түркістандағы көптеген қалаларда Қоқан, Наманган, тіпті большевиктер билігіндегі Ташкентте де халық автономияны мерекеледі. 1 желтоқсан күні Наманганда 10 мың адам автономияға қолдау шеруін өткізді. Шеруде «Жасасын Түркістан автономиясы мен үкіметі!» деген плакаттар алып жүрді. Осындай шерулер мен митингтер бір апта ішінде Түркістанның басқа қалаларында да жалғасты. Бұл турасында ең үлкен жиын 6 желтоқсан күні Ташкентте өткізілді. Жұма мешітінің іші мен сыртына 60 мыңдай адам жиналды. Жиналысты Саид Ғани Махдум, Мүневвер Кари және Серәлі Лапин басқарды. Жиналыста халық Түркістан Уақытша үкіметінен басқа ешқандай да өкіметті танымайтындықтары туралы шешім қабылдады.

 Түркістан Уақытша үкіметі ұлттық армия жасақтау мәселесінде көптеген қиындықтарға кездесті. Патшалық дәуірде түркістандықтар арасынан жоғары дәрежелі әскери офицерлер шықпаған еді. Үкіметтің қол астында әскери істерді жақсы білетін тәрбиелі адам болмады. Сондықтан үкімет Қоқанда өздерін қолдайтын жас және тәжірибесіз офицерлермен іске кірісуге мәжбүр болды.

 Түркістан Уақытша үкіметі желтоқсан айы ішінде жаңа мемлекеттік құрылымын қалыптастыру барысында әртүрлі салада маңызды жұмыс атқарды. Түркістан автономиясына байланысты алғашқы қанды оқиға 13 желтоқсан күні Ташкентте пайда болды.

 1917 жылыдң 27 желтоқсан күні конгресс атынан Ленинге автономияны қолдауға шақырған жеделхат жолданды. Жеделхатта Түркістанда Халық Комиссарлары Кеңесі жариялаған принциптер бойынша автономия жариялағандығы және сол себепті автономияның Түркістан қалаларында қолдау көргендігі айтылғаннан кейін Түркістан Мұсылман жұмысшы, әскер және шаруа өкілдерінң І төтенше конгресінде қабылданған шешімдеріне байланысты Ленинге Ресей демократиялық республикасының төрағасы ретінде Түркістан Уақытша үкіметіне қолдау көрсетуін сұрайтындықтары атап өтілді. Сонымен қатар жеделхатта Лениннен Түркістандағы тәртіпсіздік пен қос өкіметтілікті жою үшін Ташкент Кеңес үкіметінң билігін тоқтатып, Түркістан Уақытша үкіметін ғана тану да сұралды.

 1918 жылы қаңтар айының басындп Түркістан Уақытша үкіметінң қаржы көзін табу үшін мемлекеттік банктерді тәркілеу шешімі дағдарысқа себеп болды. Бұл дағдарыс өкімет басшысы Тынышбаевтың қызыметінен алынуымен аяқталды. Шоқайдң пікірінше Тынышбаев басшылығындағы өкімет қаржы мәселесінде өте баяу және мүдіріп әрекет жасауда еді. Осы себепті Министрлер Кеңесі 1918 жылдың 2 қаңтар күні Тынышбаевты қызыметінен алып, оның орнына мұсылмандардың мүдделерін табанды түрде қорғайды деп үміт артқан Шоқайды тағайындады.

 Шоқай бас министрлік қызметіне тағайындалғаннан кейін Түркістан Уақытша үкіметі белсенді жұмыс жүргізе бастады.

 29 қаңтар күні Түркістан автономиясын жақтаушы, бірақ кім екендіктері беймәлім бір топ әскер Қоқан қорғанын қоршауға алды. Қорғанның алдында күзетте тұрған әскер қарусызандырылып, тұтқындалды. 30 қаңтар күні Қоқан төңкерістік комитеті Түркістан Уақытша үкіметіне ультиматум жолдап, үш сағат ішінде тұтқындалған әскердің босатылуын және қорғанға шабуыл жасағандардың өздеріне тапсырылуын талап етті. Сондай - ақ төркерістік комитет төрағасы М. Шоқайды тұтқындау үшін төңкерістік комитет мүшесін әскермен Түркістан Уақытша үкіметі орналасқаан сарайға жіберді. Қаланы большивик күштері тонап, талан – таражға салды. Большивиктерге мойынсұнбаған кейбір топ тауға бой тасалап, кеңес билігіне қарсы белгілі бір уақытқа дейін күрестерін алғастырды. Бұл бас көтеру тарихта «басмашы қозғалысы» деген атпен қалды. Сөйтіп, Қоқан автомониясы большивиктер тарапынан құлатылды. Қоқан автономиясының Түркістан Уақытша үкіметі екі айдай ғана өмір сүре алды.

 Шоқай Түркістандағы Ұлттық саяси қозғалыстарды бағалағанда төңкеріс әкелген мүмкіншіліктерді жеткілікті дәрежеде пайдалана алмағандықтарын мойындайды. Мұның себептерін былай деп түсіндіреді: «ұзақ уақыт қараңғыда қалған адамның бірден жарыққа шыққан кезінде көзі шағылысып аша ламай қалатындығы секілді, ұзақ уақыт патшалық ресейдің отарлық саясатының қараңғылығында жер бауырлап еңбектеген Түркістандықтар да төңкеріс әкелген азаттық жарығына шығысымен көздері шағылысып, алдын көре алмай қалған еді. Шағылысқан көздердіғң адасуларын Түркістандықтардың өз қараңғылықтары да одан әрі арттыра түскен еді».

**Өзін-өзі тексеру сұрақтары:**

1. ХХ ғасырдың басында қазақ зиялыларының мақсаты қандай болды?
2. Алаш партиясынан басқа тағыда қандай саяси партияларды білесіз?
3. І-ші және ІІ-ші жалпықазақ създінің күн тәртібіндегі нәтижелері қалай аяқталды?
4. М. Шоқайдың Түркістан автономиясын құрудағы мақсаты не?

**Негізгі әдебиеттер:**

1. Омарбеков Т. XX ғасырдағы Қазақстан тарихының өзекті мәселелері: көмекші оқу құралы. - Алматы: ҚАЗақпарат, 2001.
2. Омарбеков Т., Омарбеков Ш.Т. Қазақстан тарихына және тарихнамасындағы ұлттық көзқарас. - Алматы: Қазақ университеті, 2004.
3. Қойгелдиев М.Қ. Ұлттық саяси элита. Қызметі мен тағдыры (ХVІІІ - ХХ ғғ.). Зерттеулер. – Алматы: Жалын, 2004.
4. Аманжолова Д.А. Алаш исторический смысл демократического выбора. – Алматы, 2013.
5. Махат Д. Қазақ зиялыларының қасіреті. – Алматы: Сөздік-словарь, 2001.
6. Нұрпейсов К. Алаш һәм Алашорда. - Алматы: Ататек, 1995.
7. Қойгелдиев М.Қ. Алаш қозғалысы. Бірінші том. - Алматы: «Мектеп» баспасы, 2008.
8. Есмағамбетов К.Л. Әлем таныған тұлға (М.Шоқайдың дүниетанымы және қайраткерлік болмысы). - Алматы: Дайк-пресс, 2008.
9. Сейдімбек А., Әбжанов Х., Салғараұл Қ. Ұлттық идея: тарихи тағдыры мен болашағы - Астана: Фолянт, 2012.
10. Қоңыратбаев О.М., Жүнісбаев А.Ә. Мұсылман Бюросы - егемендік идеясының жаршысы (1919-1920 жылдар). - Алматы: Уатханов, 2011.
11. Шілдебай С.Қ. Түрікшілдік және Қазақстандағы ұлт-азаттық қозғалыс. - Алматы: Ғылым, 2002.
12. Тұрсын Х.М. Түркістан ұлт-азаттық қозғалысы және Түркістан мұхтарияты. - Алматы: Нұрлы әлем, 2006.
13. Қара Ә. Мұстафа Шоқай. Өмірі. Күресі, Шығармашылығы / түрік тілінен ауд. Г.Шадиева. – Алматы: «Арыс» баспасы, 2004.

**Қосымша әдебиеттер:**

1. Бөкейханов Ә. Шығармалар. – Алматы: Қазакстан, 1994. – Т.1
2. Алаш қозғалысы: құжаттар мен материалдар жинағы. Сәуір 1920 – 1928 жж. // Движение Алаш: сб. документов и материалов. Апрель 1920-1928 гг. / бас ред. М.Қ. Қойгелдиев; жауапты құраст.: Е.М. Грибанова, Н.Р. Жағыпаров. – Алматы: Ел-шежіре, 2007. – Кн. 1, т. 3.
3. Байтұрсынов А. Алты томдық шығармалар жинағы. – Алматы: Ел Шежіре, 2013. – Т. 6.
4. Байтұрсынов А. Ақ жол: өлеңдер мен тәржімелер, публ. мақалалар және әдеби зерттеу / құраст. Р. Нұрғалиев. – Алматы: Жалын, 1991.
5. Шоқай М. Шығармаларының толық жинағы: 12 томдық. – Алматы: Дайк-Пресс, 2012. - Т. 1.
6. Дулатов М. Шығармалары. – Алматы: Ғылым, 1996. –Т. 1-2.
7. Оралтай Х. Елім-айлап өткен өмір. – Алматы: Білім, 2005.